
SAJÁT TERVEZÉSŰ 3D NYOMTATOTT ÁRAMLÁS TERELŐK TOVÁBBFEJLESZTÉSE

Kulcsszavak: 3D nyomtatás; membránszűrés; szennyvíz; áramlás terelő; ultraszűrés
Az OTDK dolgozatomban egy, a víz- és szennyvízkezelésben is nagyon fontos témakört, a membránszűrést, azon belül is, az ultraszűrő (UF) membránok eltömődésének késleltetését és hatékonyságuk hosszútávú fenntartását vizsgáltam. Munkám során arra a mérnöki problémára kerestem a választ, hogy egy ultraszűrő membrán modulban az általam tervezett 3D nyomtatott áramlás terelőket tökéletesen integrálni, tesztelni, valamint összehasonlítani tudjak.
Kutatásom a saját fejlesztésű, különleges geometriai kialakítású, 3D nyomtatott áramlás terelőkön (Sp.1-4), modulvibráción és ezen két módszer kombinációjának vizsgálatán alapult. A vizsgált paraméterek többek között, a szűrlet fluxusok, a membrán visszatartások és ellenállások, valamint a fajlagos energia fogyasztások alakulása volt. Az áramlásterelőket egy előzetes szakítóvizsgálat alapján PETG-ből, PCTG-ből és gyantából a készítettem el.

A membránszűrések sebességét vizsgálva sikerült bebizonyítani, hogy a lehető legnagyobb szűrlet fluxus eléréséhez célszerű modulvibrációt és egy áramlás terelőt egyszerre alkalmazni. Magas vibrációval és az Sp.2 áramlás terelő egyidejű használatával a művelet elején több mint 300%-os (az átlagértékekre vonatkozóan pedig 500%) javulás volt elérhető a fluxusok értékeiben.
A membránellenállások esetén is elmondható, hogy az összes kipróbált módszer hatékonyabbnak bizonyult mint a kontroll. A magas vibráció és az Sp.2 együttes alkalmazása hozta a legjobb eredményeket, több mint 85%-os csökkenést a teljes ellenállás tekintetében.
A fajlagos energia fogyasztást mutató értékek alapján, minden eljárás kimutathatóan csökkentette a berendezés fajlagos energiafogyasztást. Az eddigi tendenciával összhangban itt is a magas vibráció és az Sp.2 egyszerre történő alkalmazása vezetett a legoptimálisabb értékekhez, majdnem 82%-ot csökkent az energia fogyasztás.

Ezen eredmények alapján tehát egyértelműen levonható az a következtetés, hogy az áramlás terelők és a modul vibráció együttes alkalmazása jelentősen jobban teljesít a membrán élettartamának nyújtásában, mintha ezt a két módszert külön-külön használnánk. Méréseim alapján bizonyítottam, hogy a magas (2,54 cm amplitúdójú) modulvibrációval és az Sp.2 (kúpos kialakítású) áramlás terelővel lehetett a legjobb eredményeket elérni. Sikerként könyvelem el, hogy munkám során megvalósítottam a tökéletesen modulba illeszthető kialakításokat, melyek ellenálltak a modulban fellépő szélsőséges áramlástani körülményeknek.



